Adventný modlitebný týždeň, Bratislava, Legionárska 6

pondelok, 11. 12. 2023, 18.00

1. Privítanie

2. **Pieseň 20**

3. Prečítanie biblick. textu – modlitba slovami Žalmu 24

4. **Pieseň 315**

5. **Výklad Písma sv. Daniel 6, 11 – úvod k *modlitbám***

6. **Modlitebná chvíľa** (uzavretá parafrázou Otčenáša, ES s. 651n)

7. Apoštolské požehnanie

8. **Pieseň 642**

Daniel 6, 11: *„Keď sa Daniel dozvedel, že je doklad napísaný, šiel do svojho domu, v ktorom okná jeho hornej izby boli otvorené smerom k Jeruzalemu. Tam si tri razy denne kľakol na kolená, modlil sa a oslavoval svojho Boha, ako to robieval predtým.“*

Milí bratia a milé sestry!

K vonkajším prípravám na Vianoce patrí, že upraceme svoj príbytok, poumývame okná.

Okná spomína aj Biblia. Napr. keď Nóach vošiel do korábu, Hospodin za ním (pevne) zavrel dvere (*1M 7, 16b*), ale okno, ktoré bolo obrátené k nebesiam, zostalo otvárateľné. **Ani potopa nezmarila spojenie s nebom.**

Podobne aj z knihy Daniel počujeme o okne. V Danielovej izbe bolo okno otvorené vždy smerom k Jeruzalemu – Božiemu mestu. Z nebeského sveta, ktorý Jeruzalem symbolizoval, prúdilo do Danielovho života Božie požehnanie, nová duchovná sila a čerstvosť, kedykoľvek sa Daniel modlieval.

I my **potrebujeme svoje okno otvoriť k nebeskému Jeruzalemu**; nedovoliť, aby nás problémy a ťažkosti zaplavili – aby potopy problémov spôsobili, že naša viera stratí silu a čerstvosť.

Advent, pripomína, že pre Pána Boha ani naša ľudská hriešnosť nebola neriešiteľným problémom. Preto je pre nás Advent novou výzvou uvaliť na Boha všetky naše starosti, výzvou pobudnúť v Božej blízkosti v dôvere, že Boh sa o nás stará (1Pt 5, 7).

**Advent je oknom do neba.** Oknom, ktorým k nám preniká svetlo Božej lásky. Tá nás uisťuje, že **pre Pána niet neriešiteľných problémov**, hoci starostí sa javí byť také množstvo, ako vôd potopy a vymotať z nich sa zdá takým nemožným, ako nemožným sa javilo Danielovo vyslobodenie z jamy s levmi.

**Okno Adventu nám poskytuje výhľad: Na drevené jasle**, v ktorých sa pre naše spasenie narodil Ježiš, **aj** **na vrch Golgotu**, kde Boží Syn za naše hriechy obetoval svoj život. Náš najväčší problém – hriech, má riešenie. **Okno Adventu nám poskytuje výhľad na Ježiša ako jedného z nás**, aby nám neuniklo, že v každom človeku môžeme stretnúť samého Boha a že čokoľvek (ne)urobíme jednému z našich blížnych, (ne)urobíme Kristovi (Mt 25, 40 a 45).

**Okná nám teda majú čo povedať aj v cirkvi. Pripomínajú, že tak ako Ježiš i my máme byť v láske otvorenými voči blížnym.** Krásne to vystihol neznámy kresťan, keď svoju túžbu, zmysel svojho žitia, formuloval do modlitby: **„Pane, urob ma svojím oknom, aby cezo mňa ľudia mohli vidieť Teba.“** Človek, ktorý sa v tomto duchu modlí, je otvoreným oknom k nebesiam. Nová čerstvosť, nový vzťah k Pánu Bohu i ľuďom, nová – Božia atmosféra praktickej viery, kiež príde aj do našich životov, nech preniká do našich spoločenstiev.

Bengt Pleijel píše: „**Dvaja ľudia, ktorí sa modlia, sú dve otvorené okná.** Cez dve otvorené okná ťahá krížom. Ťahá ku krížu.“

Kvôli tomu, aby do nášho žitia prichádzala nová čerstvosť, aby nás to ťahalo ku Kristovmu krížu, bol vybudovaný aj náš kostol, či tento zborový dom. Keď v cirkevnom zbore či inde – sme v Pánovej blízkosti, čerstvosť Božieho požehnania, obživujúce svetlo Božej lásky prichádza aj do situácií, v ktorých nás ohrozujú obavy a skleslosť.

**Báť sa a byť skleslý mal nárok i prorok Daniel, veď tušil, že ho hodia levom. Napĺňal ho však *Boží pokoj****, prevyšujúci každý rozum* (F 4, 7). – Preto, že jeho viera ani v problémoch nestrácala vždy novú čerstvosť.

Pred Vianocami zvykneme v domácnostiach poupratovať, poumývať okná. To je dobre. Ešte väčšmi však **dbajme, aby neumyté nezostali okná našich duší, aby sme Adventom neprešli len tak, ale aby Advent prechádzal nami.**

Okná sú zložené z rámov a sklených tabúľ. Keby namiesto sklenenej tabule bolo v ráme len drevo či plast, okná by neboli oknami. Svetlo by nemalo kadiaľ prenikať.

Obrazne povedané, **vieru môžeme pripodobniť skleným okenným tabuliam. Vierou prijímame do života Božie svetlo.** Okná však potrebujú aj rámy. Rámy nesú – držia okenné sklo. Svetlo svieti cez sklo, ale je potrebné, aby sklo malo oporu. **Vierou prijímame Božie svetlo, no je prínosom, keď vieru drží dobrá, nezdeformovaná, falošne nechápaná tradícia.** Patrí k nej aj to, že sa spoločne oslavujeme Hospodina na podujatiach v cirkevnom zbore, že si denne nachádzame chvíle, keď sa modlievame, čítame Bibliu, prichádzame do Božej blízkosti a otvárame sa pre Božiu čerstvosť – pre nové duchovné sily.

V Advente je častejšie ako inokedy prisluhovaná spoveď a **Večera Pánova. Chce držať našu vieru tak, ako rámy okien držia okenné tabule. Držať ju, aby sme Adventom neprešli len tak, ale aby Advent prechádzal nami.** Aby svojím evanjeliom Pán Ježiš Kristus, menil – formoval náš život. – Na slávu Božiu a požehnanie našich blížnych. Amen.

**Literatúra:** *...a ľady sa roztopia... – Dvadsaťosem duchovných kvapiek Bengta Pleijela (samizdat Liptovský Peter 1990, prel. Michal Hudák a Ľudmila Hudáková);*

 *zost. Hebe Kohlbrugge: Boží okno (vyd. EMAN Heršpice, 2000);*

 *Alois Volkman: Znovuzrození – (zbierka básní; vyd. Luxpress, Praha, rok neuvedený).*